મધ્યપ્રદેશનું પહેલું કાયદેસર દત્તક સેન્ટર માતૃછાયા એક શિશુગૃહ જ નહીં તે પરિવાર છે જ્યાં હિન્દુ સંસ્કૃતિ મુજબ બાળકના તમામ સંસ્કાર પૂરા કરવામાં આવે છે. બાળકોના અન્નગ્રહણથી લઈને કર્ણછેદન અને નામકરણ સંસ્કાર વિધિ અહીં ખૂબ ધામધૂમથી મનાવવામાં આવે છે. સુરક્ષાના મુદ્દે શિશુગૃહ પરિસરમાં દરેક જગ્યાએ સીસીટીવી કેમેરા છે. માતૃછાયા સમિતિનાં ઉપાધ્યક્ષ તથા સેવા ભારતીનાં રાષ્ટ્રીય ઉપાધ્યક્ષ અમિતા જૈન જણાવે છે કે અહીં બાળકોની તમામ પ્રકારની જરૂરિયાતોનું પૂરેપૂરું ધ્યાન રાખવામાં આવે છે. નાનાં બાળકોની નિયમિત રીતે બન્ને સમય માલિશ કરવામાં આવે છે તથા તેમને યોગ્ય પોષક આહાર આપવામાં આવે છે. બીજી બાજુ મોટાં બાળકોને સ્કૂલ બાદ ભણાવવા માટે શિક્ષિકા રાખવામાં આવી છે. સાંજના સમયે તેમને ચિત્રકામ, કાર્ડ મેકિંગ અને ક્યારેક ક્યારેક સંગીત પણ શીખવવામાં આવે છે. અહીં આવનાર, અસક્ષમ બાળકોની પણ તમામ જરિયાતોને પૂરી કરવામાં આવે છે. બાળકો સાથે દરેક તહેવાર ઊજવવા સેવા ભારતી પરિવાર માતૃછાયાના આંગણે પહોંચે છે. મહિનામાં એક વાર બાળકોને શહેરમાં ક્યારેક પ્રાણી સંગ્રહાલય, તો ક્યારેક મ્યુઝિયમ, તો ક્યારેક શોપિંગ મોલ જેવી જગ્યાઓ પર ફરવા લઈ જવામાં આવે છે. અહીં બહાર લાગેલા પારણામાં દરેક શિશુનું સ્વાગત છે, છતાં પણ કેટલાક લોકો કેમ બાળકોને પરિસરમાં, ઝાડીઓમાં તો ક્યારેક-ક્યારેક બેગમાં નાખીને બાળકોને મૂકી જતાં હોય છે ? તેમ કરવાથી ક્યારેક-ક્યારેક બાળકોનો જીવ બચાવવો પણ મુશ્કેલ થઈ જાય છે. માતૃછાયા પરિવારનો આ પ્રશ્ર્ન સમાજની ખૂબ મોટી વિસંગતિ છે.